Virallinen lehti nro C 096 , 08/04/1999 s. 0153



KIRJALLINEN KYSYMYS E-2938/98 esittäjä(t): Graham Watson (ELDR) komissiolle (8. lokakuuta 1998) Aihe: Uima-altaiden turvallisuus hotelleissa ja lomakeskuksissa Tällä hetkellä ei ole olemassa yhteisön lainsäädäntöä, joka edellyttäisi hotelleja ja lomakeskuksia palkkaamaan hengenpelastajia uima-altailleen, jakamaan tietoa uimapalveluistaan useammalla kielellä tai hankkimaan hengenpelastusvälineitä. Katsooko komissio, että tällä alalla tarvittaisiin EU:n lainsäädäntöä? Komission jäsenen Emma Boninonkomission puolesta antama vastaus (21. lokakuuta 1998) Komissio on tietoinen uima-altaisiin liittyvistä vaaroista. Esimerkiksi kahden viimeksi kuluneen vuoden aikana komissio on yhteisrahoittanut neljää hanketta, jotka koskevat yleisten uima-altaiden turvallisuutta, lasten hukkumisonnettomuuksien ehkäisyä, uima-altaissa sattuvien onnettomuuksien torjuntaa sekä vesipuistojen turvallisuutta ja laatua. Uima-altaiden turvallisuus koostuu monista osatekijöistä. Arvoisan parlamentin jäsenen mainitsemien tekijöiden lisäksi on otettava huomioon mm. uima-altaiden rakenteet, huolto, veden laatu, liitännäispalvelujen hygieniataso ja henkilöstön koulutus. Monista näistä tekijöistä on annettu yhteisön direktiivejä. Rakennusalan tuotteita koskevan jäsenvaltioiden lainsäädännön lähentämisestä 21 päivänä joulukuuta 1988 annettu neuvoston direktiivi(1) lisää uima-allasrakenteiden turvallisuutta. Henkilönsuojaimia koskevan jäsenvaltioiden lainsäädännön lähentämisestä 21 päivänä joulukuuta 1989 annettu neuvoston direktiivi 89/686/ETY(2) kattaa muun muassa pelastusliivit. Tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä 19 päivänä helmikuuta 1973 annetussa neuvoston direktiivissä 73/23/ETY(3) säädetään muun muassa sähköpumpuista. Toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettu neuvoston direktiivi 89/391/ETY(4) ja siihen liittyvät erityisdirektiivit kattavat uima-altaiden henkilökunnan työturvallisuus- ja työterveysnäkökohdat. Eurooppalaisessa standardointityössä on lisäksi otettu huomioon muita seikkoja. Esimerkiksi Euroopan standardointikomitea (CEN) valmistelee paraikaa erityisesti uima-altaita koskevia vapaaehtoisesti noudatettavia erityisstandardeja muun muassa turvallisuutta koskevista kylteistä, eri alueita erottavista kellukkeista sekä portaista ja tikkaista. Monet seikat kuuluvat jäsenvaltioiden toimivaltaan. Tällaisia ovat muun muassa uima-altaiden toimintaan liittyvät seikat, kuten uimavalvonta ja asiakastiedotus sekä pelastusmateriaalin saatavuus. Komissiolla ei ole tällä hetkellä suunnitelmissa laatia näitä seikkoja koskevaa yhteisön lainsäädäntöä. Palvelujentarjoajien vastuuta koskeva direktiivi olisi voinut parantaa uima-allaspalveluiden turvallisuutta, mutta komissio joutui vetämään direktiiviehdotuksensa pois vuonna 1994(5) parlamentin (ja erityisesti sen oikeusasioita ja kansalaisten oikeuksia käsittelevä valiokunnan) antaman lausunnon ja talous- ja sosiaalikomitean lausunnon vuoksi sekä Edinburghissa pidetyn Eurooppa-neuvoston kokouksen toissijaisuusperiaatteesta tekemien päätelmien (3B artikla) seurauksena. (1) EYVL L 40, 11.2.1989. (2) EYVL L 339, 30.12.1989. (3) EYVL L 77, 26.3.1973. (4) EYVL L 183, 29.6.1989. (5) EYVL C 12, 18.1.1991.